b'\n_START_ARTICLE_\nJuhani Horma\n_START_PARAGRAPH_\nJuhani Horma (11. kes\xc3\xa4kuuta 1930 Tampere \xe2\x80\x93 25. joulukuuta 1995 Hattula) oli suomalainen purjelent\xc3\xa4j\xc3\xa4._NEWLINE_Horman lentoura kesti yli 50 vuotta. Se alkoi Parolan lentokent\xc3\xa4ll\xc3\xa4 14-vuotiaana 14. tammikuuta 1945, jolloin h\xc3\xa4n lensi Grunau 9-liitokoneella 10 sekunnin mittaisen lennon autohinauksella. Ura jatkui viel\xc3\xa4 senkin j\xc3\xa4lkeen, kun h\xc3\xa4n oli joutunut vakavaan onnettomuuteen vuonna 1970. Horma hinasi moottorikoneella purjelentokonetta, jonka lent\xc3\xa4j\xc3\xa4 teki ohjausvirheen ja hinauskone sy\xc3\xb6ksyi maahan. Palomestarina ty\xc3\xb6skennellyt Horma joutui ty\xc3\xb6kyvytt\xc3\xb6myysel\xc3\xa4kkeelle, mutta pystyi edelleen purjelentoon._NEWLINE_Horma osallistui useisiin purjelennon maailmanmestaruuskilpailuihin, joissa h\xc3\xa4n sijoittui parhaimmillaan pronssille vuonna 1963. H\xc3\xa4n osallistui my\xc3\xb6s SM-kilpailuihin yli 30 kertaa ja teki 22 Suomen enn\xc3\xa4tyst\xc3\xa4. Horma oli yksi t\xc3\xa4rkeimmist\xc3\xa4 toimijoista R\xc3\xa4ysk\xc3\xa4l\xc3\xa4n lentopaikan raivaamisessa harrasteilmailun k\xc3\xa4ytt\xc3\xb6\xc3\xb6n ja toimi purjelentokouluttajana 40 vuoden ajan._NEWLINE_Horma on palkittu lukuisilla kunnianosoituksilla toiminnastaan ilmailun hyv\xc3\xa4ksi. H\xc3\xa4n sai Harmon-patsaan 1964, Suomen Ilmailuliiton kultaisen ansiomerkin 1968 ja kansainv\xc3\xa4lisesti arvostetun Otto Lilienthal-mitalin 1987. Urho Kekkonen my\xc3\xb6nsi Hormalle vuonna 1979 lentokapteenin arvonimen ensimm\xc3\xa4isen\xc3\xa4 pelk\xc3\xa4st\xc3\xa4\xc3\xa4n harrasteilmailun ansioista._NEWLINE_Horma lensi purjelentokoneella uransa aikana 8\xc2\xa0000 tuntia ja 148\xc2\xa0000 matkalentokilometri\xc3\xa4._NEWLINE_Horma menehtyi 25. joulukuuta 1995, kun h\xc3\xa4n hukkui olleessaan auraamassa Lehij\xc3\xa4rven j\xc3\xa4\xc3\xa4lle lentokentt\xc3\xa4\xc3\xa4. Horman traktori upposi j\xc3\xa4rveen, kun j\xc3\xa4\xc3\xa4 petti sen alta.'